Document ID: 32014R0626

KOMISIJAS ĪSTENOŠANAS REGULA (ES) Nr. 626/2014
(2014. gada 10. jūnijs),
ar ko groza I pielikumu Padomes Regulā (EEK) Nr. 2658/87 par tarifu un statistikas nomenklatūru un kopējo muitas tarifu
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
tā kā:
(1)
Ar Regulu (EEK) Nr. 2658/87 tika izveidota preču nomenklatūra (turpmāk “kombinētā nomenklatūra” vai “KN”), kas iekļauta minētās regulas I pielikumā.
(2)
Pastāv atšķirīgi viedokļi par klasifikāciju (KN pozīcijas 2207 un 3824) maisījumiem, kuri satur etilspirtu, ko izmanto kā izejvielu mehānisko transportlīdzekļu degvielas ražošanai.
(3)
Juridiskās noteiktības labad ir nepieciešams precizēt KN darbības jomu attiecībā uz denaturēto etilspirtu apakšpozīcijā 2207 20.
(4)
KN apakšpozīcijā 2207 20 būtu jāietver etilspirts ar spirta tilpumkoncentrāciju 50 % vai vairāk, jo īpaši maisījumi uz etilspirta bāzes, ko izmanto mehānisko transportlīdzekļu degvielas ražošanai, denaturēti, etilspirtam pievienojot noteiktas vielas, lai neatgriežami to padarītu nederīgu lietošanai uzturā.
(5)
Eiropas standarts EN 15376 ar nosaukumu “Automobiļu degvielas. Etanols kā benzīna komponents. Prasības un testēšanas metodes”, ko Eiropas Standartizācijas komiteja apstiprināja 2010. gada 24. decembrī, veicina Eiropas Savienības mērķu sasniegšanu ar brīvprātīgas izvēles tehnisku standartu palīdzību, kas sekmē brīvo tirdzniecību un pilnveido vienoto tirgu. Standarta 4.3. punktā ir ietverts ieteicamo denaturantu saraksts, kuriem nav negatīvas ietekmes uz transportlīdzekļiem. Sarakstā minētās vielas: autobenzīns saskaņā ar EN 228, tercbutiletilēteris (ETBE), metiltercbutilēteris (MTBE), terc-butilspirts (TBA), 2-metil-1-propanols (izobutanols) un 2-propanols (izopropanols). Vienu vai vairākus no šiem denaturantiem var izmantot maisījumā, izņemot izobutanolu un izopropanolu, kas ir viegli atdalāmi no maisījuma. Tādēļ tie vienmēr ir jāizmanto kombinācijā ar citu denaturantu.
(6)
Lai nodrošinātu vienotu kombinētās nomenklatūras interpretāciju visā Savienībā, KN otrās daļas 22. nodaļā jāpievieno jauna papildu piezīme.
(7)
Muitas kodeksa komiteja nav sniegusi atzinumu tās priekšsēdētāja noteiktajā termiņā,
IR PIEŅĒMUSI ŠO REGULU.
1. pants
Regulas (EEK) Nr. 2658/87 I pielikumā iekļautās kombinētās nomenklatūras otrās daļas 22. nodaļā pievieno šādu 12. papildu piezīmi:
“12.
Apakšpozīcijā 2207 20 ietilpst etilspirta maisījumi, ko izmanto kā izejvielu mehānisko transportlīdzekļu degvielas ar spirta tilpumkoncentrāciju 50 % vai vairāk ražošanai un kas denaturēti ar vienu vai vairākām šādām vielām:
a)
autobenzīns (saskaņā ar EN 228);
b)
tercbutiletilēteris (etiltercbutilēteris, ETBE);
c)
metiltercbutilēteris (MTBE);
d)
2-metilpropān-2-ols (terc-butilspirts, TBA);
e)
2-metilpropān-1-ols (2-metil-1-propanols, izobutanols);
f)
propān-2-ols (izopropilspirts, 2-propanols, izopropanols).
Denaturanti, kas minēti pirmās daļas e) un f) apakšpunktā, jāizmanto kombinācijā ar vismaz vienu no denaturantiem, kas uzskaitīti pirmās daļas a) līdz d) apakšpunktā.”
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 10. jūnijā

Labels: 8
3
14